**Jocuri de idei**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am prins în palmă fumul de ţigară

Şi-am construit pe ţărm un obelisc

Cu zaţul din cafeaua ta amară,

C-o doză de tandreţe şi de risc.

Am pus pe fruntea ta o stea de mare

Şi părul ţi l-am prins în asfinţit,

O geană de lumină,-n depărtare,

Mai plânge pe obrazul amorţit.

Am răsfirat pe maluri arse bruma,

Poeme de argint şi-n palma ei

Am căutat dorind să aflu urma

Plăcerilor din jocul de idei.

- Conturul fin al ţărmului albastru,

Pe care luna mângâia timid

Statui de gând sculptate-n alabastru

De visul meu nostalgic şi fluid,

Scăldat de valul cald al amintirii

Ne-aşteaptă ca pe-un fapt cotidian

Să botezăm tărâmul fericirii

C-un sentiment etern, nepământean.

Doar urmele de paşi pe plaja ninsă

De florile iubirii nu s-au şters

Şi setea de emoţia atinsă

În apogeul dulce-al unui vers.

Ioan Grigoraș Liliana Trif